
คำแถลงนโยบาย
ของ
นายกองค์การบริหารส่วนตำบลเขาคราม
แถลงต่อสภาองค์การบริหารส่วนตำบลเขาคราม
วัน ๑๕ เดือนธันวาคม พ.ศ.๒๕๕๔
ณ ห้องประชุมองค์การบริหารส่วนตำบลเขาคราม
************************
เรียน
ท่านประธานสภาฯ ท่านสมาชิกสภาฯ และท่านผู้เข้าร่วมประชุมที่เคารพทุกท่าน
ตามที่ได้มีการเลือกตั้งสมาชิกสภาท้องถิ่นและผู้บริหารท้องถิ่น เมื่อ วันอาทิตย์ที่ ๑๓ เดือนพฤศจิกายน พ.ศ.๒๕๕๔ ที่ผ่านมา ซึ่งเป็นการเลือกตั้งโดยตรงจากประชาชน ตามที่กำหนดไว้ในพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗  และที่แก้ไขเพิ่มเติมถึงปัจจุบัน กระผม นายบัณฑูร  ภูมิภมร ได้รับความไว้วางใจ จากพี่น้องประชาชนชาวตำบลเขาคราม เลือกให้กระผมดำรงตำแหน่ง นายกองค์การบริหารส่วนตำบลเขาคราม และคณะกรรมการการเลือกตั้งได้มีมติในการประชุม ครั้งที่ ๑๑๘/๒๕๕๔  เมื่อวันที่ ๑ ธันวาคม ๒๕๕๔  เห็นชอบให้ประกาศผลการเลือกตั้งนายกองค์การบริหารส่วนตำบลเขาคราม และสมาชิกสภาองค์การบริหารส่วนตำบลเขาครามไปแล้วนั้น

การบริหารงานองค์การบริหารส่วนตำบลเขาคราม เมื่อสมัยที่ผ่านมาของกระผม ท่านสมาชิกหลายท่านคงทราบถึงหลักการทำงานของกระผมดี การออกพบปะ พูดคุยกับพี่น้องประชาชน ทำให้ทราบถึงปัญหาต่าง ๆ ที่ต้องแก้ไข ทำให้กระผมมีความมุ่งมั่นที่จะกลับมารับใช้ประชาชน มาพัฒนาตำบล พัฒนาบุคลากร และองค์กร ให้เป็นเลิศ ในด้านการให้บริการประชาชน ความต้องการของประชาชน และปัญหาต่างๆ ถ้าไม่ติดขัดในเรื่องระเบียบ ข้อกฎหมาย และงบประมาณ ปัญหาทุกปัญหาจะต้องได้รับการแก้ไขในทันที กระผมขอให้คำมั่นว่า จะตั้งใจทำงานให้เต็มความรู้ ความสามารถ บริหารงานด้วยความโปร่งใส ตามหลักธรรมาภิบาล สี่ปีข้างหน้าต่อไปนี้ จะเป็นสี่ปีแห่งการก้าวไปสู่ความมั่นคงยั่งยืนในทุก ๆ ด้าน กระผมและคณะผู้บริหารจะวางรากฐานให้แก่ตำบลเขาครามทั้งทางด้านเศรษฐกิจ สังคม การศึกษา ศาสนาและวัฒนธรรม การเมืองการปกครอง สร้างความเข้มแข็งให้กับชุมชน และสร้างการมีส่วนร่วมในการแก้ไขปัญหาของชุมชน ตลอดจนส่งเสริมการดำเนินชีวิต ตามแนวพระราชดำริเศรษฐกิจพอเพียง เพื่อนำตำบลเขาครามไปสู่การพัฒนาอย่างมั่นคง และยั่งยืน โดยกระผม จะดำเนินนโยบายตามยุทธศาสตร์ และวิสัยทัศน์ การพึ่งพาตนเองโดยใช้หลักทฤษฎี “ เศรษฐกิจพอเพียง ” ตามแนวพระราชดำรัส ขององค์พระบาทสมเด็จพระเจ้าอยู่หัวภูมิพลอดุลยเดชฯ 
กระผมได้กำหนดนโยบายการบริหารราชการองค์การบริหารส่วนตำบลเขาคราม โดยยึดมั่นในการปกครองระบอบประชาธิปไตย อันมีพระมหากษัตริย์ทรงเป็นประมุข ในการพัฒนาท้องถิ่นหรือการพัฒนาตำบล จะคำนึงถึงผลประโยชน์ของประชาชน ให้เหมาะสมและสอดคล้องกับความต้องการของประชาชนอย่างแท้จริง และให้ครอบคลุมตามอำนาจหน้าที่ ตามพระราชบัญญัติสภาตำบลและองค์การบริหารส่วนตำบล ตามงบประมาณที่มี และสามารถดำเนินการได้ กระผมจึงขอแถลงนโยบายดังกล่าวต่อที่ประชุมสภาฯ เพื่อให้ทราบถึงวิสัยทัศน์ เจตนารมณ์ 
และนโยบาย ในการพัฒนาตำบลเขาคราม เพื่อการแก้ไขปัญหาและสร้างความเป็นอยู่ที่ดี ให้กับประชาชนตำบลเขาคราม ดังนี้ 
๑. วิสัยทัศน์

“ แหล่งท่องเที่ยวเชิงอนุรักษ์ เน้นเอกลักษณ์ทางวัฒนธรรม
มีสวัสดิภาพและสวัสดิการ บนพื้นฐานคุณภาพชีวิต ”

๒. นโยบายเร่งด่วน
               ๑.๑ แก้ไขปัญหาถนนชำรุด เป็นหลุมเป็นบ่อ ในเส้นทางที่ติดต่อระหว่างตำบลและในเส้นทางในพื้นที่ทางการเกษตรของราษฎรภายในตำบล 
               ๑.๒ ดำเนินการติดตั้งโคมไฟฟ้าสาธารณะและซ่อมแซมโคมไฟฟ้าสาธารณะ ในพื้นที่ทุกหมู่บ้าน เพื่อความปลอดภัยในชีวิตและทรัพย์สินของประชาชน
               ๑.๓ พัฒนาศูนย์พัฒนาเด็กเล็กในสังกัดองค์การบริหารส่วนตำบลเขาคราม ให้เป็นศูนย์พัฒนาเด็กที่มีคุณภาพ
               ๑.๔ จัดสวัสดิการสังคมและกิจกรรมในการพัฒนาคุณภาพชีวิตของผู้สูงอายุ ผู้พิการ และผู้ด้อยโอกาสในสังคม อย่างทั่วถึงและเป็นธรรม
               ๑.๕ ส่งเสริมกิจกรรมด้านเด็กและเยาวชน ในด้านกีฬาและนันทนาการ เพื่อให้ห่างไกลจากยาเสพติด
               ๑.๖ ปรับระบบบริหารราชการขององค์การบริหารส่วนตำบลเขาคราม โดยใช้หลักการบริหารกิจการบ้านเมืองที่ดี เพื่อให้การบริหารราชการบรรลุเป้าหมาย  ดังต่อไปนี้
                          (๑)  เกิดประโยชน์สุขแก่ประชาชน
                          (๒)  เกิดผลสัมฤทธิ์ต่อภารกิจขององค์การบริหารส่วนตำบลเขาคราม
                          (๓)  มีประสิทธิภาพและเกิดความคุ้มค่าในเชิงภารกิจขององค์การบริหารส่วนตำบลเขาคราม
                          (๔)  ไม่มีขั้นตอนการปฏิบัติงานเกินความจำเป็น
                          (๕)  มีการปรับปรุงภารกิจของส่วนราชการให้ทันต่อสถานการณ์
                          (๖)  ประชาชนได้รับการอำนวยความสะดวกและได้รับการตอบสนองความต้องการ
                          (๗)  มีการประเมินผลการปฏิบัติราชการอย่างสม่ำเสมอ
          ๓. นโยบายพัฒนาด้านต่างๆ
๑ ด้านชาติ ศาสนา พระมหากษัตริย์
จะธำรงไว้ซึ่งความมั่นคงของชาติและจะจงรักภักดีต่อสถาบัน พระมหากษัตริย์ เชิดชูทะนุบำรุง
ศาสนา ปฏิบัติหน้าที่ด้วยความซื่อสัตย์ สุจริต เพื่อประโยชน์ของประเทศชาติ และประชาชน ทั้งจะรักษาและ ปฏิบัติตามรัฐธรรมนูญแห่งราชอาณาจักรไทย 
๒ ด้านโครงสร้างพื้นฐาน

องค์การบริหารส่วนตำบลเขาคราม มุ่งมั่นที่จะพัฒนาโครงสร้างพื้นฐานให้ได้มาตรฐาน เพื่อตอบสนองความต้องการของประชาชนได้อย่างมีประสิทธิภาพและสอดคล้องกับแผนพัฒนาองค์การบริหารส่วนตำบล โดยมีแนวทาง ดังนี้

(๑) สร้างและบำรุงรักษาถนนทุกสาย ทั้งเส้นทางสายหลักและทางเชื่อมระหว่างหมู่บ้าน โดยจะปรับปรุงให้เป็นถนนที่ได้มาตรฐาน ประชาชนสามารถใช้ประโยชน์ได้ตลอดปี เช่น ดำเนินการปรับปรุงถนนที่ได้รับการถ่ายโอนจากหน่วยงานต่างๆ ถนนที่เชื่อมต่อระหว่างหมู่บ้านหรือมีลักษณะที่เป็นเครือข่ายหลักในการเชื่อมโยงกับแผนงานโครงการให้เป็นถนนคอนกรีต ถนนลาดยาง ถนนลูกรังบดอัดแน่น หรือปรับแกรดให้มีสภาพดีขึ้น สามารถอำนวยความสะดวกในการสัญจรไปมา การขนส่งสินค้าทางการเกษตรและการพาณิชย์ให้มีความสะดวกและรวดเร็ว เพื่อเป็นการกระจายความเจริญไปยังทุกที่

(๒) สร้างและปรับปรุงระบบน้ำประปาหมู่บ้านให้ครอบคลุมทั้งตำบล เช่น การขยายเขตระบบประปา ก่อสร้างและปรับปรุงระบบประปาหมู่บ้าน 

(๓) สร้างและบำรุงรักษาแหล่งน้ำ ระบบชลประทาน โดยเพิ่มหรือพัฒนาแหล่งน้ำเพื่อใช้ในการอุปโภคบริโภค หรือเพื่อใช้ในด้านการเกษตรให้ครอบคลุมอย่างทั่วถึง

(๔) ขยายเขตระบบจำหน่ายไฟฟ้า ตามสภาพพื้นที่ให้ครอบคลุมและทั่วถึง

(๕) ติดตั้งโคมไฟสาธารณะริมถนน ในเขตพื้นที่ตำบลเขาครามให้ครอบคลุมและทั่วถึง
๓ ด้านเศรษฐกิจและการท่องเที่ยว 

องค์การบริหารส่วนตำบลเขาคราม จะส่งเสริมสนับสนุนและผลักดันให้มีกระบวนการสร้างรายได้ลดรายจ่ายให้กับประชาชนทุกระดับ โดยส่งเสริมแนวทางเศรษฐกิจแบบพอเพียงตามศักยภาพของชุมชน รวมทั้งส่งเสริมพัฒนาการท่องเที่ยวโดยอนุรักษ์ ฟื้นฟูแหล่งท่องเที่ยว สนับสนุนการดำเนินกิจกรรมด้านท่องเที่ยวและสิ่งอำนวยความสะดวกสำหรับนักท่องเที่ยว เพื่อให้ประชาชนในท้องถิ่นได้รับประโยชน์จากธุรกิจการท่องเที่ยวเพิ่มขึ้น โดยเน้นการจัดตั้งศูนย์ส่งเสริมการท่องเที่ยวและกระจายสินค้าวิสาหกิจขนาดกลางและขนาดย่อม ตำบลเขาคราม (KHAOKRAM TOURISM & SMEs DISTRIBUTION CENTER) (KTDC)) เพื่อเพิ่มขีดความสามารถในการแข่งขันของผู้ประกอบการ การท่องเที่ยวและวิสาหกิจขนาดกลางและขนาดย่อม โดยการ ดูแลผลผลิต พัฒนาคุณภาพสินค้าและขยายตลาดภายใต้ความอยู่รอด พอเพียง และยั่งยืน ดังนี้

(๑) ส่งเสริมระบบเศรษฐกิจชุมชน และการสร้างความเข้มแข็งของชุมชนแบบพอเพียงและชุมชนแบบพึ่งตนเอง

(๒) ส่งเสริมอาชีพ เพิ่มรายได้ให้กับประชาชนโดยยึดหลักปรัชญาเศรษฐกิจพอเพียงตามแนวทางพระราชดำริของพระบาทสมเด็จพระเจ้าอยู่หัว

(๓) ส่งเสริมให้ประชาชนได้นำภูมิปัญญาท้องถิ่นมาใช้ให้เกิดประโยชน์ เพื่อเพิ่มรายได้ให้แก่ราษฎรในท้องถิ่น
๔ ด้านการพัฒนาทรัพยากรธรรมชาติและสิ่งแวดล้อม
เพื่อสนับสนุนให้มีมาตรการในการจัดการสิ่งแวดล้อมที่ดี มีสภาพแวดล้อมที่น่าอยู่อาศัย ทำให้
ประชาชนมีคุณภาพชีวิตที่ดีขึ้น โดยจะดำเนินการ ดังนี้


(๑) ส่งเสริมการดำเนินการเพื่อป้องกันและแก้ไขปัญหามลพิษ โดยร่วมมือกับหน่วยงานอื่นๆ ในการควบคุมการกระทำ ที่จะก่อให้เกิดมลพิษ


(๒) ส่งเสริมให้เกิดการพัฒนาคุณภาพน้ำในแหล่งน้ำสาธารณะ และฟื้นฟูพื้นที่ลุ่มน้ำต่างๆ ให้มีความอุดมสมบูรณ์


(๓) พัฒนาระบบกำจัดขยะที่มีประสิทธิภาพ ครบวงจร และ ใช้เทคโนโลยีที่เหมาะสม


(๔) ส่งเสริมและสนับสนุนการอนุรักษ์ทรัพยากรธรรมชาติและ สิ่งแวดล้อม
๕ ด้านการพัฒนาสังคม การศึกษา และการสาธารณสุข 

เพื่อพัฒนาคุณภาพชีวิตของประชาชน ในตำบลเขาคราม โดยจะดำเนินการดังนี้


(๑) ส่งเสริมการพัฒนาการศึกษาทั้งในระบบ นอกระบบและ ตามอัธยาศัยให้มีคุณภาพและ มาตรฐานและสนับสนุนให้ตำบลเขาครามมีแหล่งเรียนรู้ที่หลากหลายเพื่อสร้างสรรค์สังคมแห่งการเรียนรู้


(๒) ส่งเสริมและสนับสนุนการพัฒนาคุณภาพการให้บริการ ด้านสาธารณสุข การทำงานของ อสม. และสร้างเครือข่ายอนามัยในท้องถิ่น เพื่อให้ความรู้ในการป้องกันโรคและการดูแลรักษาสุขภาพของประชาชนในระดับพื้นฐาน รวมตลอดถึงการป้องกันโรคระบาดในท้องถิ่น


(๓) สร้างความเข้มแข็งให้กับท้องถิ่น ส่งเสริมให้ครอบครัวอบอุ่น ชุมชนเข้มแข็งสามารถไปสู่สังคมอยู่ดีมีสุข


(๔) ส่งเสริมพัฒนาศักยภาพเยาวชนให้เป็นบุคลากรที่มีคุณภาพ ของสังคมต่อไปในอนาคต


(๕) สนับสนุนและส่งเสริมการกีฬา นันทนาการ และอื่นๆ


(๖) ส่งเสริมและสนับสนุนผู้ด้อยโอกาสให้เข้าถึงบริการของรัฐ เพื่อให้สามารถพึ่งพาตนเองได้


(๗) ส่งเสริมและสนับสนุนการพัฒนาคุณภาพชีวิตผู้สูงอายุ ผู้พิการ ผู้ป่วยเอดส์
๖ ด้านการศาสนา ศิลปและวัฒนธรรม 
เพื่อทำนุบำรุงศาสนา รักษาเอกลักษณ์ทางศิลปวัฒนธรรม สภาพแวดล้อมทางสถาปัตยกรรม 
โบราณสถาน และแหล่งประวัติศาสตร์ รวมทั้งศิลปวัฒนธรรม จารีต ประเพณี และภูมิปัญญา ท้องถิ่นของตำบลเขาครามให้ดำรงอยู่และสืบทอดสู่คนรุ่นต่อไป โดยจะดำเนินการดังนี้


(๑) สนับสนุนให้ท้องถิ่นดำเนินกิจกรรมในด้านศาสนา ศิลปวัฒนธรรม จารีต ประเพณีและภูมิปัญญาของท้องถิ่น โดยมุ่งเน้น ให้เกิดการสืบสานด้านศาสนา รักษาเอกลักษณ์ทางศิลปวัฒนธรรม ประเพณี ภูมิปัญญาท้องถิ่นแก่คนรุ่นใหม่


(๒) ส่งเสริมสถาบันทางสังคมต่างๆ ให้มีบทบาทสำคัญในการ ทำนุบำรุงศาสนา อนุรักษ์ศิลปวัฒนธรรมจารีตประเพณีอันดีงาม ตลอดจนสถาปัตยกรรม โบราณสถานและแหล่งประวัติศาสตร์


(๓) ส่งเสริมและสนับสนุนให้ประชาชนเป็นคนดี มีคุณธรรม จริยธรรม ดำเนินชีวิตบนพื้นฐานหลักศาสนา
๗ ด้านการบริหารจัดการบ้านเมืองที่ดี 
เพื่อเพิ่มประสิทธิภาพการทำงานขององค์การบริหารส่วนตำบลเขาคราม อันจะเอื้ออำนวยให้เกิด
ประโยชน์ต่อประชาชนมากยิ่งขึ้น โดยจะดำเนินการดังนี้


(๑) ปรับปรุงโครงสร้างการบริหารงานขององค์การบริหารส่วนตำบลเขาคราม ให้พร้อมรองรับการทำภารกิจหน้าที่ตามที่กฎหมายกำหนด


(๒) กระจายอำนาจการบริหารจัดการ ตลอดจนทรัพยากรด้านต่าง ๆ


(๓) นำระบบสารสนเทศมาใช้ในการบริหารงานภายในองค์กรเพื่อให้บริการกับประชาชนโดยยึดถือประโยชน์สุขของประชาชน ผู้รับบริการเป็นสำคัญ


(๔) สนับสนุนบุคลากรขององค์การบริหารส่วนตำบลเขาคราม ให้ได้รับการศึกษา อบรม เพิ่มพูนความรู้ เพื่อยกระดับประสิทธิภาพ การทำงานได้รวดเร็ว มีประสิทธิภาพเป็นประโยชน์ต่อประชาชน


(๕) บูรณาการการจัดทำแผนพัฒนาท้องถิ่นร่วมกับประชาชน หน่วยงานภาครัฐ และเอกชนในเขตตำบลเขาคราม เพื่อร่วมกันพัฒนาท้องถิ่นสร้างประโยชน์สุขแก่ประชาชน


(๖) สร้างเครือข่ายความร่วมมือเพื่อความเข้มแข็งของสังคม และ สร้างพลังในการพัฒนา โดยส่งเสริมการทำกิจกรรมในลักษณะพหุภาคี ให้หน่วยงานรัฐ ภาคเอกชน และภาคประชาชนได้มีโอกาสร่วมกันทำ กิจกรรมเพื่อส่วนรวม


(๗) เปิดโอกาสให้ประชาชนได้เข้ามีส่วนร่วมในการกำหนด นโยบาย และความต้องการ ของประชาชนในการพัฒนาตำบลเขาคราม


(๘) สนับสนุนให้ประชาชนมีการรวมกลุ่มกันเพื่อดำเนินการ พัฒนาชุมชนของตนเอง ตามความต้องการของคนในชุมชน
๘ ด้านการป้องกันบรรเทาสาธารณภัยและการจัดระเบียบชุมชน
เสริมสร้างความปลอดภัยในชีวิตและทรัพย์สิน บูรณาการความร่วมมือจากทุกภาคส่วนในการ
ป้องกันบรรเทาสาธารณภัย พัฒนาระบบประสิทธิภาพใน การรักษาความปลอดภัยในท้องถิ่น ทั้งในด้านการพัฒนาบุคลากร การจัดหา/สนับสนุน เครื่องมืออุปกรณ์เทคโนโลยีและการพัฒนาเครือข่าย ในการป้องกัน และเฝ้าระวังภัย โดยดำเนินการ ดังนี้
(๑) ส่งเสริมสนับสนุนการแก้ไขปัญหาอุทกภัย ภัยแล้ง สาธารณภัยต่าง ๆ
(๒) จัดหา/สนับสนุนเครื่องมืออุปกรณ์เทคโนโลยี
(๓) พัฒนาเครือข่ายความร่วมมือในการป้องกันและบรรเทาสาธารณภัย
(๔) พัฒนาข้อมูลระบบสารสนเทศ เสริมสร้างประสิทธิภาพ ในด้านการป้องกันบรรเทาสาธารณภัย
ท่านประธานสภาฯ ท่านสมาชิกสภาฯ และท่านผู้เข้าร่วมประชุมที่เคารพทุกท่านครับ
นโยบายที่ได้แถลงต่อสภาองค์การบริหารส่วนตำบลเขาคราม ตั้งมั่นอยู่บนพื้นฐานของการ
บริหารงานด้วยหลัก ธรรมาภิบาล ทำงานอย่างซื่อสัตย์สุจริต มีความโปร่งใส สามารถ ตรวจสอบได้ สร้างความเป็น
ธรรมในระบบการบริหารงานเพื่อประโยชน์ต่อการพัฒนาตำบลเขาคราม ให้เจริญรุ่งเรืองก้าวหน้า ทั้งนี้ ด้วยความสนับสนุนจากท่านสมาชิกสภาองค์การบริหารส่วนตำบลเขาครามทุกท่าน ผมจะได้นำนโยบายดังที่กล่าวมานี้ไปปฏิบัติ เพื่อให้เกิดประโยชน์ แก่ประชาชนชาวตำบลเขาคราม ให้มากที่สุด ต่อไป 
ขอขอบคุณ

นายบัณฑูร   ภูมิภมร
นายกองค์การบริหารส่วนตำบลเขาคราม
